Kinnear-moord: Saak uitgestel weens kommer oor veiligheidDie Bishop Lavis-landdroshof. Foto: Eunice Stoltz Zane Kilian (39) het Maandag vlugtig in die Bishop Lavis-landdroshof verskyn voor die saak tot Vrydag uitgestel is om te bepaal waar sy borgtogaansoek sal plaasvind. Daar is aangevoer dat die Bishop Lavis-landdroshof ŉ veiligheidsrisiko inhou. Kilian, wat op 23 September in verband met die moord op lt.kol Charl Kinnear in hegtenis geneem is, word aangekla van moord, sameswering om moord te pleeg en die onregmatige onderskep van kommunikasie. Adv. Greg Wolmarans, staatsaanklaer, het aangevoer die Bishop Lavis-landdroshof hou ŉ hoë veiligheidsrisiko in en dat daar ooreengekom moet word na watter hof die saak geskuif kan word. Zane Kilian staan tereg op drie aanklagte, onder meer ook moord. (Foto: Twitter) Kilian se regsverteenwoordiger, adv. Eckhard Rosemann, het op sy beurt gesê sy kliënt is reeds 15 dae in aanhouding en dat sy kliënt se regte erg geskend word. Hy wou ook weet of die staat die nodige dokumente gehad het om toegang tot sy kliënt se selfoonrekords te kon kry. In reaksie hierop het Wolmarans gesê dat albei partye tydens die vorige hofverskyning op 25 September ooreengekom het om die saak tot vandag uit te stel. Op Rosemann se vraag oor die nodige dokumente het Wolmarans hom daarop gewys dat sou hy [Rosemann] toegang tot sulke inligting wou hê, hy bewus is van die prosedure om aansoek by die staat te doen om toegang tot die inligting te kry. Eric Ntabazalila, woordvoerder vir die Nasionale Vervolgingsgesag (NVG), het buite die hof gesê hulle sal bepaal na watter hof die saak oorgeplaas kan word. Zane Kilian is onder swaar polisiebegeleiding na en van die hof vervoer. Foto: Eunice Stoltz Hy wou egter nie uitbrei oor die kwessie rakende die veiligheidsrisiko by die hof nie, maar het wel bygevoeg dat daar al voorheen melding gemaak is van voorvalle by dié hof en dat ŉ veilige werksomgewing vir almal wat daar werk, gehandhaaf moet word. Kilian is onder swaar polisiebegeleiding vanaf die hof vervoer en hy bly in aanhouding. Volgens die klagstaat gaan die staat aanvoer dat Kilian tussen Maart en 18 September vanjaar onregmatig en doelbewus inligting van Kinnear se selfone onderskep het. Hy het volgens die staat ook saam met ander, in hierdie stadium onbekende, aanvallers saamgesweer om Kinnear te vermoor. Kinnear (52) is op 18 September koelbloedig in sy motor voor sy huis in Bishop Lavis doodgeskiet. Hy is verskeie kere in die bolyf geskiet en deur paramedici op die toneel dood verklaar.